Medelye ná vlieënier, fotograaf in vliegongeluk sterfSean Russell (links) en Dane Anthony Fourie (regs) (Foto: Flightline Weekly, Facebook) Die vlieënier en passasier wat Maandagaand in ŉ vliegtuigongeluk by Henley on Klip in die suide van Gauteng omgekom het, is geïdentifiseer as Sean Russell (47) en Dane Anthony Fourie (35). Russell was die hoofinspekteur en toetsvlieënier van Sling-vliegtuie en Fourie was ŉ ontluikende lugvaartfotograaf. Hulle was ook vriende. Russell het die Sling 2-vliegtuig in sy private hoedanigheid gevlieg, met Fourie as die enigste passasier aan boord toe die ongeluk plaasgevind het. Die vliegtuig het by die Tedderfield-vliegveld in Gauteng opgestyg en sou weer op dieselfde vliegveld land. Maroela Media het vroeër berig die vliegtuig het teen 18:10 in die Bassmeer in Henley on Klip neergestort. Russell en Fourie het noodlottige beserings opgedoen. Reddingswerkers het omstreeks 20:30 Russell en Fourie se liggame uit die vliegtuigwrak gehaal. Die vliegtuig is erg beskadig tydens die ongeluk. Volgens Sisa Majola, woordvoerder van die Burgerlugvaartowerheid (BLO), het die BLO Dinsdagoggend ŉ ondersoeker uitgestuur om op die terrein te wees en die proses van die bewysinsamelingsfase te begin. “ŉ Voorlopige verslag van die ongeluk sal binne 30 dae vanaf die dag van hierdie ongeluk uitgereik word,” het Majola gesê. Medelye vir Russell en Fourie het intussen op Facebook ingestroom. Russell se dogter, Shannon, het haar pa as ŉ legende beskryf. “Ek sal altyd jou klein dogtertjie en medevlieënier wees. Jy sal altyd ŉ legende in my oë wees. Ek is dankbaar vir die avonture en herinneringe wat ons saam gehad het,” skryf sy. Dave McNaught skryf op die Sling Airplane Enthuasiasts-groep se blad dat Russell ŉ kenner op die gebied van vliegtuie was. Karen Sumares, ŉ vriendin van Russell en Fourie, skryf dat hulle gesterf het terwyl hulle gedoen het waarvoor hulle albei die liefste was: vlieg en fotografie. “Fietse, vliegtuie en kameras was ons gemeenskaplike band, nou het julle albei ŉ ander stel vlerke… so, vlieg hoog, vlieg vry,” skryf sy.